**Forssan Seudun Taksit ry:n lausunto liikenteen palveluja koskevan lakiesityksen muutosehdotuksista**

|  |  |
| --- | --- |
|  | [LVM/905/03/2017](https://www.lvm.fi/lausuntopyynnot/-/mahti/asia/73403) |

Forssan Seudun Taksit ry edustaa Forssan, Humppilan, Jokioisten ja Tammelan hieman alle 40 taksia. Yhdistyksen jäsenyritykset ovat olleet luotettava yhteistyökumppani alueen kunnille, kuntayhtymälle ja asukkaille jo pitkään ja aiomme olla sitä vastakin, ellei hallituksen lakiesitys tee työmme jatkamisesta mahdotonta jakamalla saman työn tekijät keskenään täysin eriarvoiseen asemaan.

Uusi laki mahdollistaa kaikille ehdot täyttäville hakijoille taksiluvan saamisen. Tämän vuoksi emme oikein ymmärrä, emmekä missään nimessä pidä hyväksyttävänä sitä, että kuitenkin osa voisi harjoittaa taksinomaista henkilöliikennettä ilman taksilupaa, kuten hallituksen viimeisin lakiesitys ehdottaa. Kaikilla on hakemuksesta mahdollisuus saada lupa hyvin helposti ilman mitään koulutusta vain suorittamalla koe. Kustannuksetkaan eivät muodostune kenellekään kohtuuttoman korkeiksi. Tällainen epämääräinen poikkeama laissa mahdollistaisi harmaan talouden lisääntymisen, vääristäisi kilpailua (joillain alueilla huomattavan paljon) ja tekisi viranomaisille hyvin vaikeaksi turvata asiakkaan asema ja kohtuulliset maksut. Se asettaisi saman alueen yrittäjät eriarvoiseen asemaan, mikä on mielestämme outoa, sillä tähän asti olemme tulkinneet hallituksen tarkoitukseksi antaa samat yrittämisen mahdollisuudet kaikille. Kaikkeen taksinomaiseen henkilökuljetukseen (ns. kimppakyydit pois lukien) on vaadittava taksilupa eikä poikkeuksia tule sallia.

Toinen asia, joka meitä huolestuttaa suuresti on eri liikennemuotojen tasapuolinen verotus. Näin mittavalla lakimuutoksella on yksittäiseen pienyrittäjään arvaamattoman suuri vaikutus ja oman yrityksen tulevaisuutta on mahdotonta suunnitella, kun tiedossa ei ole kaikkia siihen vaikuttavia lain kohtia. Lakiesitys tulisi tehdä kokonaisuutena eikä näin, että jokainen ministeriö tekee omia ratkaisujaan ilman, että todellinen kokonaisvaikutus käy mistään ilmi. Yksittäiselle yrittäjälle verotusasiat ovat erittäin tärkeitä. Sillä on oleellista vaikutusta kykyymme kilpailla tasavertaisesti muiden liikennemuotojen kanssa samalla viivalla. Taksialan historian yhteen suurimmista muutoksista on vuosi aikaa ja jo nyt pitäisi kilpailla uuden lain aikaisista ajoista mm. bussiyritysten kanssa. On erittäin vaikeaa laskea mitään hintoja tällaisessa epävarmuuden tilassa, kun ei tiedä tulevaa kulurakennetta. Takseille annettu ”siirtymäaika” on kulunut lähes hukkaan, kun ennakkovalmisteluja ei ole voinut tehdä puutteellisen lain valmistelun takia.

Forssassa 29.5.2017

Hallitus

Forssan Seudun Taksit ry